b'\n_START_ARTICLE_\nKuninkaallisen draamateatterin oppilaskoulu\n_START_PARAGRAPH_\nKuninkaallisen draamateatterin oppilaskoulu (ruots. Kungliga Dramatiska Teaterns elevskola) eli Dramatenin oppilaskoulu (ruots. Dramatens elevskola) oli vuosina 1787\xe2\x80\x931964 toiminut Ruotsin korkeinta teatterikoulutusta antanut oppilaitos. Koulu oli Tukholmassa kiinte\xc3\xa4ss\xc3\xa4 yhteydess\xc3\xa4 kansalliseen p\xc3\xa4\xc3\xa4teatteriin Kuninkaalliseen draamateatteriin eli Dramateniin._NEWLINE_Kuninkaallisen draamateatterin oppilaskoulun perusti taiteita harrastanut kuningas Kustaa III vuonna 1787. T\xc3\xa4t\xc3\xa4 ennen n\xc3\xa4yttelij\xc3\xa4ksi oli kouluttauduttu oppipoikaperiaatteella vanhemman kollegan ohjauksessa. Koulun opetus kytkeytyi voimakkaasti ranskalaiseen traditioon 1793, kun koulun johtoon nimitettiin ranskalaisl\xc3\xa4ht\xc3\xb6inen aviopari Anne Marie Milan Desguillons ja Joseph Sauze Desguillons. Kuninkaallisen draamateatterin uudisrakennuksen valmistuttua 1907 koulu siirtyi samaan rakennukseen. Koulun k\xc3\xa4yt\xc3\xb6ss\xc3\xa4 ollut n\xc3\xa4ytt\xc3\xa4m\xc3\xb6 toimii nyky\xc3\xa4\xc3\xa4n yhten\xc3\xa4 Dramatenin kuudesta n\xc3\xa4ytt\xc3\xa4m\xc3\xb6st\xc3\xa4 nimell\xc3\xa4 Tornrummet._NEWLINE_Aluksi yhden lukuvuoden kest\xc3\xa4nyt koulutus laajennettiin kaksivuotiseksi 1910-luvulla. 1930-luvulta l\xc3\xa4htien tuli pakolliseksi kolmas vuosi, jonka aikana oppilas harjoitteli Dramatenissa. 1940-luvun lopussa k\xc3\xa4ynnistyi Alf Sj\xc3\xb6bergin johdolla ohjaajalinja. Koulun tarjoama, klassisiin metodeihin nojaava ja vahvasti emoteatteri Dramatenin arkeen nivoutuva teatteriopetus arvioitiin Euroopan laadukkaimpiin kuuluvaksi._NEWLINE_Vuosikymmenien aikana suuri osa Ruotsin merkitt\xc3\xa4vimmist\xc3\xa4 n\xc3\xa4yttelij\xc3\xb6ist\xc3\xa4 hankki oppinsa oppilaskoulusta. Greta Garbo aloitti kaksivuotisen koulutuksensa 16-vuotiaana 1922. My\xc3\xb6s Ingrid Bergman ja monet Bergman-n\xc3\xa4yttelij\xc3\xa4t, kuten Gunnar Bj\xc3\xb6rnstrand ja Max von Sydow, opiskelivat laitoksessa._NEWLINE_1960-luvulla valtio p\xc3\xa4\xc3\xa4tti erottaa teatterikoulutuksen teatterin yhteydest\xc3\xa4 ja ottaa sen omaan hallintaansa (Statens scenskola). Taustalla vaikutti muun muassa virinnyt perinteisten opetusmetodien arvostelu ja kiinnostus modernimpaan metodin\xc3\xa4yttelemiseen, mutta my\xc3\xb6s rakennuksen tilanpuute oli ilmeinen. Lopullisen ratkaisun oppilaskoulun lakkauttamisesta teki vuonna 1964 Dramatenin silloinen johtaja Ingmar Bergman, joka oli kyll\xc3\xa4stynyt n\xc3\xa4yttelij\xc3\xa4harjoittelijoiden vaatimaan huomioon. Dramatenin oppilaskoulun aseman peri Tukholman teatterikorkeakoulu, ja my\xc3\xb6hemmin teatterikorkeakoulu on perustettu my\xc3\xb6s Malm\xc3\xb6h\xc3\xb6n, G\xc3\xb6teborgiin ja Luulajaan.'